2023 6 16
LT
Europos Sąjungos oficialusis leidinys
C 214/137 2023 m. sausio 19 d., ketvirtadienis
X. kadangi bendradarbiavimas su tarptautiniais partneriais yra labai svarbus siekiant apsaugoti už Europos ribų išleistas ES lėšas ir ES biudžeto pajamas; kadangi 2021 m.
OLAF pasirašė administracinio bendradarbiavimo susitarimus su dviem tarptautinėmis institucijomis partnerėmis: Ukrainos generaline prokuratūra ir Pasaulio muitinių organizacija (PMO); kadangi 2021 m.
OLAF organizavo internetinius renginius, kad užmegztų naujus operatyvinius ryšius su ES nepriklausančių šalių tyrimo institucijomis ir paskatintų ES delegacijas visame pasaulyje pranešti apie sukčiavimą ir pažeidimus;
1. teigiamai vertina dokumentą „33-ioji Europos Sąjungos finansinių interesų apsaugos metinė ataskaita.
Kova su sukčiavimu 2021 m.“;
2. supranta, kad 2021 m. buvo sudėtingi metai, nes dėl COVID-19 pandemijos poveikio reikėjo pritaikyti kontrolės strategijas ir sutelkti dėmesį į prevenciją taikant konkrečias švelninimo priemones ir tikslinius veiksmus pažeidimų ir sukčiavimo atvejams nustatyti;
3. primena, kad 2021 m. vasario 19 d. įsigaliojo EGADP, kuri yra pagrindinis NGEU ramstis, finansuojamas Komisijai skolinantis kapitalo rinkose ir skirtas atgaline data nuo pandemijos pradžios 2020 m. vasario mėn. finansuoti reformas ir investicijas valstybėse narėse;
4. pabrėžia, kad 2021 m. vykdytos operacijos atitinka ES finansavimo pagal 2014–2020 m. daugiametę finansinę programą (DFP) (ji pasibaigs 2024 m.), 2021–2027 m. DFP ir NGEU ekonomikos gaivinimo paketą reikalavimus;
5. atkreipia dėmesį į tai, kad pagal naująją 2021–2027 m. DFP, kurios paskutinės programos buvo priimtos 2021 m., ir NGEU ekonomikos gaivinimo planą ES suteikiama 1,8 trln.
EUR suma, ir tai yra precedento neturintis lėšų kiekis; pabrėžia, kad Parlamentas (siekiant užtikrinti biudžeto įvykdymo patvirtinimą), OLAF, Audito Rūmai, pati Komisija ir, kai taikytina, Europos prokuratūra gali susipažinti su atitinkamais duomenimis ir patikrinti, kaip naudojamos lėšos, kad papildytų ir sustiprintų galiojančiuose reglamentuose nustatytas audito priemones;
6. pažymi, kad Parlamentas ir jo Biudžeto kontrolės komitetas turėtų atlikti svarbų vaidmenį EGADP valdyme, be kita ko, rengiant reguliarius struktūrinius dialogus, kuriuose Komisija kviečiama aptarti EGADP įgyvendinimą, ir ji turi atsižvelgti į su tuo susijusias nuomones;
7. pabrėžia, kad turi būti skiriama daug dėmesio ir vykdoma griežta kontrolė ir tikimasi, kad tai bus padaryta, siekiant užtikrinti, kad šiomis lėšomis būtų kuo geriau prisidedama prie bendrų Sąjungos tikslų įgyvendinimo; primena, kad ES lėšas valdančios institucijos patiria didesnį spaudimą, taip pat kad padidėjo naudojamų išteklių kiekis ir su jų valdymu susijusi rizika (nes pandemijos metu buvo nustatytos supaprastintos ir skubios procedūros ir jomis gali būti piktnaudžiaujama);
8. laikosi nuomonės, kad siekis užtikrinti didesnį skaidrumą, skaitmeninti kovos su sukčiavimu sritį ir nuolat stiprinti ir plėtoti sukčiavimo rizikos vertinimą bei sukčiavimo rizikos valdymą turėtų būti įgyvendinamas tuo pačiu metu tinkamai įdiegiant ES kovos su sukčiavimu struktūrą;
9. ragina didinti skaitmeninimo lygį, duomenų sistemų sąveikumą ir suderinti ataskaitų teikimą, stebėseną ir auditą ES ir šiuo tikslu pakartoja savo raginimą Komisijai suderinti apibrėžtis, kad būtų galima gauti palyginamų duomenų visoje ES;
10. ragina Komisiją pateikti pasiūlymą dėl teisės akto dėl savitarpio administracinės pagalbos tose ES lėšų panaudojimo srityse, kuriose iki šiol tokia praktika nebuvo numatyta; ragina Komisiją sukurti kompetentingų institucijų keitimosi informacija sistemą, kurią naudojant būtų galima vykdyti su sandoriais tarp dviejų ar daugiau valstybių narių susijusių apskaitos įrašų kryžminę patikrą, siekiant išvengti tarpvalstybinio sukčiavimo struktūrinių ir investicijų fondų lėšomis ir taip užtikrinti kompleksinį požiūrį į ES finansinių interesų apsaugą;
11. reiškia susirūpinimą dėl gana vėlyvo metinės FIA ataskaitos paskelbimo, nes n metų ataskaita skelbiama tik n+1 metų rugsėjo mėn.; supranta, kad pagrindinė priežastis yra ta, kad valstybės narės savo informaciją pateikia gana vėlai; ragina Komisiją aktyviau reikalauti, kad valstybės narės pateiktų savo duomenis anksčiau, kad jos metinę ataskaitą būtų galima užbaigti anksčiau, nes tai leistų Parlamento rezoliuciją dėl ataskaitos priimti anksčiau, geriausia – per n+1 metus;